Maatietopalvelu

Kyselyvastaus

**Asiakirjan tunnus:** KT938

**Päivämäärä**: 15.11.2024

**Julkisuus:** Julkinen

**Libanon / Libanonin turvallisuustilanne**

**Lebanon / Security situation in Lebanon**

Kysymykset

Libanonin turvallisuustilanne marraskuussa 2024

Questions

Security situation in Lebanon in November 2024

# Libanonin turvallisuustilanne marraskuussa 2024

**Turvallisuusvälikohtaukset ja uhrit**

Päivittäiset iskut Israelin ja aseellisten ryhmien, erit. Hizbollah, välillä Libanonissa ovat kiihtyneet merkittävästi 8.10.2023 lähtien[[1]](#footnote-1), mikä on johtanut laajamittaiseen siviiliväestön siirtymiseen maan sisällä ja maasta pois sekä tuhansien siviilien kuolemaan, infrastruktuurin vahingoittumiseen, maanviljelysmaan ja karjan tuhoutumiseen sekä peruspalveluiden, kuten terveydenhuollon laitosten, vesilaitosten ja koulujen toiminnan keskeytymiseen Libanonissa. Alkuvaiheessa konfliktin vaikutukset keskittyivät etelä-Libanoniin, mutta syyskuusta 2024 lähtien Israelin tekemät iskut ovat lisääntyneet nopeasti myös muualla Libanonissa. Heikkenevä turvallisuustilanne pahentaa Libanonissa jo meneillään olevia sosioekonomisia ja poliittisia kriisejä, minkä vuoksi valtion rajalliset valmiudet tarjota peruspalveluita ovat heikentyneet entisestään.[[2]](#footnote-2) Konfliktin vaikutuksia pahentavat jo olemassa olevat haavoittuvuustekijät, kuten laajalle levinnyt köyhyys, talousromahdus sekä Syyrian sodan vaikutukset Libanoniin.[[3]](#footnote-3)

YK:n humanitaaristen asioiden koordinointitoimiston (OCHA) julkaisemassa kartassa[[4]](#footnote-4) on kuvattu Israelin iskuja Libanoniin aikavälillä 10/2023–31.10.2024. Kartan mukaan iso osa Israelin iskuista painottuu kohteisiin, jotka sijaitsevat Etelä-Libanonin, El Nabatiehin, Bekaan, Baalbek el Hermelin hallintoalueilla sekä etelä-Beirutissa Dahiehin kaupunginosassa, jotka ovat perinteisesti Hizbollahin kannatusalueita. Iskuja on kuitenkin tehty ympäri Libanonin, mm. muualle Beirutiin sekä Mount Lebanonin, pohjois-Libanonin ja Akkarin hallintoalueille.[[5]](#footnote-5)

ACLED-konfliktietokannassa on raportoitu 7.10.2023–1.11.2024 välillä 14 796 väkivaltaista tapahtumaa Israelin ja Hizbollahin välillä. Näistä 12 114 oli Israelin iskuja Libanoniin, 2303 Hizbollahin iskuja Israeliin, ja 349 aseellisia yhteenottoja Israelin ja Hizbollahin joukkojen välillä. ACLEDin julkaisemassa kaaviossa[[6]](#footnote-6) kuvataan iskujen määrää 7.10. lähtien. ACLEDin kaavion mukaan Israelin iskujen määrä Libanonissa oli suurimmillaan syyskuun 2024 loppupuolella.[[7]](#footnote-7)

Libanonin terveysministeriön mukaan 7.10.2023–1.11.2024 välillä Libanonissa oli kuollut 2968[[8]](#footnote-8) henkilöä, ja loukkaantunut 13 319 henkilöä. Kuolleista miehiä oli 2147, naisia 587, ja lapsia 183. Loukkaantuneista miehiä oli 10 399, naisia 2460, ja lapsia 1189.[[9]](#footnote-9) Punaisen ristin mukaan yli 4000 asuinrakennusta on tuhoutunut Israelin iskuissa.[[10]](#footnote-10) Libanonin valtiollisen uutistoimiston (NNA) mukaan Israel on tuhonnut 37 kylää ja 40 000 kotia. Tuhot keskittyvät NNA:n mukaan erityisesti etelä-Libanoniin, Naqouran kaupungin ja Khiamin kunnan läheisyyteen.[[11]](#footnote-11)

**Maan sisäisesti siirtymään joutuneet ja pakolaiset**

Kansainvälisen siirtolaisuusjärjestön (IOM) ja YK:n pakolaisjärjestön (UNHCR) mukaan 31.10.2024 mennessä 842,648 ihmistä oli joutunut maan sisäisiksi pakolaisiksi. Heistä 52% oli naisia ja 48% miehiä. 31.10.2024 mennessä siirtymään joutuneista 189 174 oli siirtynyt virallisiin suojiin ja 24.10.2024 mennessä 3679 henkilöä oli rekisteröitynä UNRWA:n hätäsuojissa.[[12]](#footnote-12) Isoa osaa siirtymään joutuneista henkilöistä ei ole rekisteröity, minkä vuoksi Libanonin viranomaiset arvioivat maan sisäisten pakolaisten määrän olevan yli 1,2 miljoonaa[[13]](#footnote-13) henkilöä. Tähän lukuun sisältyvät myös ne siirtymään joutuneet henkilöt, jotka elävät tällä hetkellä esimerkiksi teltoissa, puistoissa ja kaduilla.[[14]](#footnote-14)

Libanonista Syyriaan oli 31.10. mennessä UNHCR:n mukaan paennut 469 000 ihmistä. Heistä arviolta 71% syyrialaisia ja 29% libanonilaisia.[[15]](#footnote-15) Israel on iskenyt Libanonin ja Syyrian rajan läheisyyteen, minkä vuoksi lähes kaikki viralliset rajanylityspaikat on suljettu. Syyriaan pakenevat pääsevät ylittämään rajan tällä hetkellä vain yhden toimivan reitin kautta Libanonin pohjoisella rajalla.[[16]](#footnote-16) OCHA:n mukaan Libanonista Irakiin oli paennut noin 25 500 tuhatta ihmistä 1.11.2024 mennessä.[[17]](#footnote-17)

30.10.2024 mennessä suurin osa maan sisäisistä pakolaisista (59%) oli lähtöisin kolmelta alueelta etelä-Libanonin rajan läheisyydestä: 30% Sourista, 17% Bint Jbeilistä, ja 12% Marjaayounista. Loput 41% pakolaisista olivat lähtöisin 11:sta muulta alueelta.[[18]](#footnote-18) IOM raportoi pakolaisiksi lähteneiden määrän alueittain 30.10.2024 mennessä seuraavasti: Etelä-Libanon/Tyros[[19]](#footnote-19) 256,745 henkilöä, El Nabatieh/Bint Jbeil 142,892 henkilöä, El Nabatieh/ Marjaayoun 98,533 henkilöä, El Nabatieh/El Nabatieh 88,033 henkilöä, Mount Lebanon/Baabda 87,661 henkilöä, Baalbek-El Hermel/Baalbek 78,038 henkilöä, etelä-Libanon/Saida 46,952 henkilöä, Beirut 20,641 henkilöä, El Nabatieh/Hasbaya 8,827 henkilöä, Bekaa/länsi-Bekaa 5,750 henkilöä, Bekaa/Zahle 4,126 henkilöä, Baalbek-El Hermel/El Hermel 2,925 henkilöä, etelä-Libanon/Jezzine 1,000 henkilöä, Bekaa/Rachaya 525 henkilöä.[[20]](#footnote-20)

Libanonin tilanne kehittyy edelleen Israelin jatkaessa iskujen tekemistä ympäri Libanonin. Israel antoi mm. 30. ja 31.10. evakuointivaroitukset koko Baalbekin kaupungille. Samoin Israel antoi evakuointivaroitukset useille alueille Nabatiehissa, Tyroksessa, ja etelä-Beirutissa. 31.10. Israel antoi ensimmäistä kertaa evakuointivaroituksen pakolaisleirille, palestiinalaisten Rashidieh-leirille, ja kymmenelle kylälle etelä-Libanonissa.[[21]](#footnote-21) Kaiken kaikkiaan, 23.9.–4.11. välillä Israel on antanut evakuointivaroitukset yli 160:lle kylälle, ja yli 130:lle rakennukselle Libanonissa. Evakuointivaroitukset ovat sisältäneet harhaanjohtavia karttoja ja ne on annettu usein hyvin lyhyellä, puolesta tunnista muutamaan tuntiin, varoitusajalla. Lisäksi evakuointivaroituksia on annettu sosiaalisen median välityksellä keskellä yötä, jolloin ne eivät välttämättä saavuta ajoissa kohdeyleisöään.[[22]](#footnote-22)[[23]](#footnote-23)

Marraskuun puolella uhriluku on noussut yli 3000 henkilöön[[24]](#footnote-24). Esimerkiksi 1.11.2024 Israelin iskuissa ympäri Libanonin kuoli 71 henkilöä, ja Israelin iskuissa Baalbekiin 6.11. kuoli 40 henkilöä.[[25]](#footnote-25)[[26]](#footnote-26) Israel on tehnyt marraskuun alussa useita iskuja mm. Nabatiehiin, Baalbekiin ja Aleyn alueelle Mount Lebanonin hallintoalueella ilman evakuointivaroituksia. OCHA raportoi marraskuun alussa, että Israelin iskut ovat laajentuneet myös alueille, joille ei aikaisemmin ole isketty.[[27]](#footnote-27)

**Humanitaarinen tilanne**

Lokakuun 16. päivä mennessä International Rescue Committee (IRC) arvioi, että 90% ihmisistä, jotka ovat joutuneet lähtemään kodeistaan Beirutissa, Bekaassa, Baalbekissa, Akkarissa, ja pohjois-Libanonissa, tarvitsevat ruokaa ja suojaa kiireisesti, sillä heillä ei ole pääsyä ruokaan, veteen tai muihin kriittisiin tarvikkeisiin, kuten viltteihin.[[28]](#footnote-28) Libanoniin on perustettu 1130 suojaa, joista 999 oli 31.10.2024 mennessä täynnä. Ylikuormittuneet suojat kasvattavat häirinnän riskiä, ja puutteelliset hygieniaolosuhteet lisäävät terveysongelmien riskiä.[[29]](#footnote-29) Jo ennestään taloudellisista ongelmista kärsivässä maassa, valtio ei ole onnistunut tarjoamaan vettä ja sähköä suojiin siirtyneille ihmisille.[[30]](#footnote-30)

Iäkkäät, vammaiset ja muut henkilöt, jotka eivät voi paeta esteiden vuoksi, ovat erityisen suuressa vaarassa pommitusten ja hyökkäysten kohteena olevilla alueilla.[[31]](#footnote-31) UNFPA raportoi, että kiihtynyt konflikti Libanonissa on vaikuttanut yli 11 000 raskaana olevaan naiseen, joista 1300 odotetaan synnyttävän lähiaikoina.[[32]](#footnote-32) UNICEF on varoittanut konfliktin fyysisistä ja psyykkisistä vaikutuksista lapsiin ja todennut sodan aiheuttaneen lapsille traumoja sekä fyysistä ja psyykkistä kärsimystä, kuten lisääntynyttä ahdistusta, aggressiivisuutta ja unihäiriötä.[[33]](#footnote-33)

Syyrialaisten pakolaisten jo ennestään huono tilanne on heikentynyt entisestään konfliktin kiihtyessä. Syyrialaisia ei ole esimerkiksi päästetty suojiin, vaan niihin on otettu pelkästään libanonilaisia. Monet Libanonin suojista ovat ylikuormitettuja, ja ihmiset joutuvat nukkumaan kaduilla, julkisilla rannoilla tai autoissaan. Erityisesti syyrialaisilta on evätty kaikki apu jättäen heidät joko kodittomiksi tai pakottaen heidät palamaan Syyriaan, missä tilanne on edelleen turvaton.[[34]](#footnote-34) Epävarmuutta lisää se, että osa Libanonin kunnista vastaanottaa siirtymään joutuneita syyrialaisia, kun taas toiset käännyttävät heidät pois.[[35]](#footnote-35) Libanon jatkaa päällekkäisistä kriiseistä huolimatta kansainvälisen oikeuden vastaisia syyrialaisten karkotuksia maasta. Libanonin viranomaiset ovat käyttäneet kiihtynyttä konfliktia hyväkseen ja karkottaneet syyrialaisia yhä enemmän.[[36]](#footnote-36)

Merkittävän osan Libanonin arviolta noin 177 000:sta siirtotyöläisestä, joista suurin osa on palkattu kafala-järjestelmän[[37]](#footnote-37) kautta, arvioidaan jääneen maan sisäisiksi pakolaisiksi. Israelin iskujen lisäännyttyä Libanonissa, monet työnantajat ovat joko hylänneet ulkomaalaiset kotityöläisensä kaduille tai jättäneet heidät huolehtimaan kodeistaan turvattomille alueille paetessaan itse turvaan.[[38]](#footnote-38) Osa työnantajista ei anna kotityöläisille lupaa lähteä, vaikka siihen olisi mahdollisuus. Pakoon lähteneet siirtotyöläiset karkotetaan tai käännytetään usein pois Libanonin virallisista suojista, jättäen heidät kodittomiksi.[[39]](#footnote-39) Turvallisten suojapaikkojen puute tekee siirtotyöläisnaisista erityisen alttiita ihmiskaupalle.[[40]](#footnote-40) Siirtotyöläisten lähteminen Libanonista on käytännössä katsoen mahdotonta virallisten dokumenttien puuttuessa sekä heidän hyvin alhaisten palkkojensa vuoksi.[[41]](#footnote-41)

Libanonissa elintärkeää infrastruktuuria on vahingoittunut, tuhoutunut ja kuormittunut konfliktin aikana. OCHA:n mukaan 31.10.2024 mennessä 29 vesilaitoksen on ilmoitettu vaurioituneen, mikä vaikuttaa lähes 370 000 henkilön vesihuoltoon. Lisäksi monet vesiasemat ovat poissa käytöstä johtuen jakeluverkostojen ja sähköverkon vaurioista.[[42]](#footnote-42)

Poliittisen epävarmuuden lisäksi Libanon on kärsinyt viime vuosina useista taloudellisista ongelmista. Vuoden 2019 talousromahdus johdosta Libanonin liira menetti 98% arvostaan. Vuoden 2020 satamaräjähdys pahensi tilannetta ennestään, ja maan poliittisen johdon korruptio ja huono hallinto ovat pahentaneet ongelmia ennestään.[[43]](#footnote-43)

YK:n kehitysohjelman (UNDP) mukaan Libanonin jo heikko taloustilanne voi pahentua entisestään, ja talouden ennustetaan supistuvan UNDP:n mukaan jopa 9,2%.[[44]](#footnote-44) WFP:n mukaan Libanonin BKT saattaa supistua jopa 15,6% konfliktin seurauksena. Työttömyyden kasvu voi vaikuttaa jopa 1,2 miljoonaan työntekijään.[[45]](#footnote-45) Israelin hyökkäyksen seurauksena hinnat ovat nousseet entisestään ja elintarvikkeista on yhä enemmän pulaa. Osa vuokranantajista on käyttänyt tilannetta hyväkseen ja nostanut vuokrien hintoja huomattavasti hyötyen majoitusta etsivistä maan sisäisistä pakolaisista. Useimmat pakolaisperheet eivät pysty maksamaan korkeita vuokria, ja perheet, jotka eivät pysty maksamaan häädetään pois.[[46]](#footnote-46)

Elintarvike- ja maatalousjärjestön (FAO) mukaan keskeiset alat, kuten matkailu ja maatalous kärsivät vakavasti konfliktin pahentaessa inflaatiota ja horjuttaen toimitusketjuja. FAO raportoi, että konfliktin kärjistyminen pahentaa maataloudesta riippuvaisten yhteisöjen tilannetta ja pahentaa jo ennestään heikkoa ruokaturvatilannetta.[[47]](#footnote-47) Arviolta 1900 hehtaaria viljelysmaata on tuhoutunut, saastunut ja hylätty etelä-Libanonin ja Bekaan laakson alueilla, joiden osuus Libanonin maataloustuotannosta on yli 60%. Kiihtynyt konflikti häiritsee vakavasti myös kauppaa ja maataloustuotantoa, ja on pakottanut lukuisia pienyrityksiä lopettamaan toimintansa.[[48]](#footnote-48)

FAO:n ja Maailman ruokaohjelman (WFP) Hunger Hotspots -raportin mukaan Libanonin ruokaturvan tilanne tulee huononemaan merkittävästi konfliktin pahenemisen ja taloudellisten rasitteiden lisääntymisen vuoksi, mikä tekee Libanonin tilanteesta raportin listauksen mukaan erittäin huolestuttavan. Huhti- ja syyskuun 2024 välisenä aikana 1,3 miljoonaa ihmistä (23% väestöstä) kärsi akuutista ruokaturvattomuudesta (IPC[[49]](#footnote-49)-vaihe 3[[50]](#footnote-50)), mukaan lukien 85 000 ihmistä, jotka elivät hätätilanteessa (IPC-vaihe 4[[51]](#footnote-51)), erityisesti Akkarissa, Baalbekissa, Tripolissa, Saidassa, Zahlessa ja el Miniehissä. IPC-vaiheessa 4 olevien osuuden ennustetaan kasvavan sodan jatkuessa. [[52]](#footnote-52)

Myös lasten koulutusmahdollisuuksiin kohdistuu suoria vaikutuksia.[[53]](#footnote-53) 31.10.2024 mennessä 972 koulua oli suljettu, joista 575 koulua oli muutettu suojiksi, ja 397 koulua suljettu turvallisuustilanteen tai vahinkojen vuoksi.[[54]](#footnote-54) Useimpien koulujen toimiessa suojina, Libanonin opetus- ja korkeakouluministeriö lykkäsi kouluvuoden alkavaksi 4. marraskuuta 2024. Kouluvuoden aloituksen siirtäminen vaikuttaa suoraan noin 400 000 lapsen koulutukseen, joista osa on joutunut pakenemaan kodeistaan konfliktin vuoksi, sekä niiden lasten koulutukseen, joiden koulut on muutettu väliaikaisiksi suojiksi.[[55]](#footnote-55)

**Terveydenhuoltoon kohdistuneet iskut**

Libanonin terveysministeriön mukaan 1.11.2024 mennessä Libanonissa oli kuollut 178, ja loukkaantunut 294 terveydenhuollon työntekijää.[[56]](#footnote-56) OCHA raportoi 31.10.2024 mennessä Israelin iskuissa Libanoniin kuolleen 108 ja loukkaantuneen 88 terveydenhuollon työntekijää. OCHA raportoi 60 terveydenhuoltoon kohdistunutta iskua ja 26 iskua, jotka ovat vaikuttaneet kuljetuksiin (ambulanssit). 31.10.2024 mennessä 98 terveyskeskusta ja neuvolaa oli suljettu. Kahdeksan sairaalaa oli lopettanut toimintansa, ja seitsemän jatkoi toimintaa osittain.[[57]](#footnote-57) Terveydenhuollon laitoksiin, ensiapupalveluihin ja ambulansseihin kohdistuvat iskut haittaavat pelastus- ja avustustoimintaa, ja johtavat osaltaan myös korkeisiin kuolleisuuslukuihin.[[58]](#footnote-58)

Israelin iskuja on kohdistunut etsintä- ja pelastusryhmiin, terveyskeskuksiin ja sairaaloihin kaikkialla Libanonissa sen voimistettua hyökkäyksiään Libanonissa. Libanonin terveydenhuoltojärjestelmä on romahduksen partaalla vakavan henkilöstöpulan ja resurssien hupenemisen vuoksi. Palveluiden ylläpitämisestä on tulossa entistä vaikeampaa, kun lääkintätarvikkeet loppuvat ja terveydenhuollon työntekijöiden työ vaikeutuu. Terveydenhuollon kapasiteetti on laskenut huomattavasti, kun sairaaloita on jouduttu sulkemaan. Järjestelmän kyky tarjota tarvittavia lääkkeitä ja toimenpiteitä on rajallinen. Lääkäreistä on myös pulaa, sillä suuri osa on lähtenyt maasta jo aikaisemmin talouskriisin vuoksi. Beirutin sairaalat ovat ylikuormitettuja, ja Israelin iskujen vuoksi Beirutiin on vaikea toimittaa suuria määriä ensiapu- ja lääkintätarvikkeita.[[59]](#footnote-59)

Etelä-Beirutissa Libanonin eteläosissa ja osissa Bekaan laaksoa ambulansseihin ja ensihoitajiin kohdistuu hyökkäyksiä, jotka rajoittavat näiden mahdollisuuksia tavoittaa ja pelastaa loukkaantuneita siviilejä. Israelin hyökkäykset estävät ensiapuhenkilöstöä pääsemästä hyökkäyspaikalle suorittamaan pelastustehtäviä, ja siviilit jäävät hätätilanteessa ilman apua. Näin tapahtui esimerkiksi 8. lokakuuta 2024, jolloin ainakin 10 palomiestä sai surmansa Israelin iskettyä rakennukseen, jossa nämä majoittuivat. Libanonin terveysministeriön mukaan iskuja on kohdistunut muun muassa Islamic Risala Scoutiin, joka on sidoksissa Hizbollahin liittolaispuolueeseen Amaliin sekä Libanonin Punaiseen Ristiin ja sisäministeriön alaisuudessa toimivan Lebanon’s Civil Defence servicen työntekijöihin.[[60]](#footnote-60)

Human Rights Watch -järjestö (HRW) raportoi Israelin iskeneen toistuvasti lääkintähenkilökuntaan ja terveydenhuollon laitoksiin Libanonissa. HRW:n mukaan Israelin terveydenhuoltoon kohdistuvat hyökkäykset tuhoavat Libanonin jo ennestään heikkoa terveydenhuoltojärjestelmää, ja asettavat terveydenhuollon työntekijät vakavaan vaaraan. Työntekijöihin ja terveydenhuoltolaitoksiin kohdistuvat iskut lisäävät myös loukkaantuneisiin siviileihin kohdistuvia riskejä ja vaikeuttavat heidän mahdollisuuksiaan saada kiireellisesti tarvittavaa apua.[[61]](#footnote-61)

Israel on iskenyt mm. 3.10.2024 siviilipuolustuskeskukseen Beirutin keskustassa Bashouran kaupunginosassa tappaen seitsemän ensihoitajaa. Keskus kuului Islamilaiselle terveyskomitealle (eng. Islamic Health Committee), joka on Hizbollahiin liitoksissa oleva siviilipuolustus- ja ambulanssiorganisaatio. Libanonissa siviilipuolustuksesta vastaa siviilijoukko, jonka tehtävänä on mm. tarjota ensiapu- ja pelastuspalveluja sekä avustaa siviiliväestön evakuoinnissa. 4.10.2024 Israel iski Islamilaisen terveyskomitean ambulanssiin lähellä Marjayoun sairaalaa etelä-Libanonissa tappaen seitsemän ensihoitajaa, ja pakottaen sairaalan evakuoimaan henkilökuntansa ja lopettamaan toimintansa. Samana päivänä Israel iski Salah Fhandour sairaalaan Bint Jbeilin kaupungissa etelä-Libanonissa. 21.10.2024 Israelin isku lähelle Rafik Haririn yliopiston sairaalaa tappoi 18 ihmistä, mukaan lukien neljä lasta, ja vahingoitti sairaalaa.[[62]](#footnote-62)

Israel on iskenyt myös mm. Punaisen ristin työntekijöitä vastaan. 3.10. Israel iski Libanonin armeijan saattamaan Libanonin Punaisen ristin saattueeseen. Yksi Libanonilainen sotilas kuoli iskussa ja neljä Punaisten ristin vapaaehtoista haavoittui.[[63]](#footnote-63) Libanonin Punaisen ristin mukaan kaksi ambulanssia vaurioitui 29.10. niiden auttaessa Bayout al-Siyadiin kohdistuneessa iskussa loukkaantuneita ihmisiä. 31.10. neljässä erillisessä tapauksessa etelä-Libanonissa kohdistui iskuja Al-Rissala Scoutin ja Islamilasen terveyskomitean ambulansseihin johtaen kuuden ensihoitajan kuolemaan.[[64]](#footnote-64)

**Sisäpoliittinen tilanne**

Libanon on kärsinyt vuodesta 2022 asti poliittisesta kriisistä eikä ole onnistunut lukuisista yrityksistä huolimatta valitsemaan uutta presidenttiä tai muodostamaan hallitusta. Toimitusministeristö jatkaa toimintaansa Najib Mikatin johdolla.[[65]](#footnote-65) Hizbollah ilmoitti 26.9., että liikettä 32 vuotta johtanut Hassan Nasrallah menehtyi 25.9. Israelin iskuissa.[[66]](#footnote-66) Israelin toimesta menehtyi lokakuussa myös Nasrallahin seuraaja Hashem Safieddine.[[67]](#footnote-67) Safieddinen kuoleman jälkeen Hizbollahin johtajaksi nousi Naim Qassem, joka on toiminut liikkeessä sen perustamisesta lähtien ja nimettiin Hizbollahin varapääsihteeriksi vuonna 1991.[[68]](#footnote-68) Israelin uusi puolustusministeri Israel Katz on kirjoittanut X:ssä Israelin varmistavan, että Qassem ”seuraa Nasrallahin jalanjäljissä”.[[69]](#footnote-69)

Eskaloitunut tilanne on tuonut esiin sektariaanisia jännitteitä Libanonin eri uskontoryhmien välillä yli miljoonan ihmisen jouduttua lähtemään pakoon erityisesti shiiaenemmistöisiltä alueilta sunnien ja kristittyjen alueille. Jännitteitä kasvattavat Israelin toistuvat iskut rakennuksiin, joihin maan sisäisiä pakolaisia on muuttanut. Iskut ovat herättäneet huolta siitä, että pakolaisilla on yhteyksiä Hizbollahiin, jolloin pakolaisperheiden majoittaminen tekee isäntäyhteisöistä maalitauluja.[[70]](#footnote-70) Israel iski esimerkiksi pakolaisia majoittaneeseen taloon pohjois-Libanonin kristityllä alueella sijaitsevassa Aitoun kylässä tappaen 23 henkilöä, joista yli puolet olivat lapsia ja naisia. Iskun seurauksena kylän asukkaat pyysivät shiiapakolaisia lähtemään muualle.[[71]](#footnote-71) Mm. Carnegie Middle East Centerin johtaja Maha Yahia arvioi kristitylle alueelle kohdistuneen iskun tarkoituksen olevan jännitteiden lisääminen maan sisällä kasvattamalla epäluuloa shiiaväestöä kohtaan.[[72]](#footnote-72)

Myös Beirutissa jännitteet näkyvät esimerkiksi sisäisiä pakolaisia majoittavien koulujen ympärillä. Reutersin mukaan Hizbollahin liittolaiset ovat ottaneet hallintaansa joidenkin turvapaikkoina toimivien koulujen valvomisen.[[73]](#footnote-73) Beirutin kristityissä lähiöissä asukkaat ja sektariaaniset ryhmät ovat aloittaneet vierailijoiden monitoroimisen sekä taustojen tarkistamisen. Monissa tapauksissa, pakolaisia on kielletty muuttamasta rakennuksiin tai heidät on häädetty uusilta asuinalueiltaan.[[74]](#footnote-74) Lisäksi suuret pakolaismäärät kuormittavat kaupungin jo valmiiksi murenevaa infrastruktuuria. [[75]](#footnote-75)

Carnegie Middle East Centerin edustajan Michael Youngin mukaan Israelin sotatoimien aiheuttamat sektariaaniset jännitteet voivat pahimmassa tapauksessa ajaa Libanonin uuteen sisällissotaan.[[76]](#footnote-76) Myös esimerkiksi Ranskan puolustusministeri Sebastien Lecornu on ilmaissut huolensa Libanonin romahtamisesta ja luisumisesta sisällissotaan, mikäli diplomaattista ratkaisua Israelin ja Hizbollahin väliseen sotaan ei saada aikaiseksi.[[77]](#footnote-77)

## Lähteet

ACLED 6.11.2024. *Israel-Hezbollah conflict.* <https://acleddata.com/2024/10/10/situation-update-israel-hezbollah-conflict/> (käyty 8.11.2024).

AP (Associated Press)

4.11.2024. *The death toll in Lebanon crosses 3,000 in the 13-month Israel-Hezbollah war, Health Ministry says.* <https://apnews.com/article/israel-lebanon-hezbollah-death-toll-798b846237a24ed37490ea29bd4e3aba> (käyty 15.11.2024).

11.10.2024. *Israel’s airstrike warnings terrify and confuse Lebanese civilians.* <https://apnews.com/article/israel-lebanon-hezbollah-evacuation-warnings-war-d131e6f7043623bc109eab768decc2a1> (käyty 7.11.2024).

6.10.2024. *Health workers in Lebanon describe deadly Israeli attacks on colleagues and fear more.* <https://apnews.com/article/lebanon-israel-medics-hezbollah-hospitals-6c7f75c921c9deec0fa5c160ce639664> (käyty 1.11.2024).

BBC (British Broadcasting Corporation) 23.10.2024. *Hezbollah confirms death of Nasrallah's heir apparent*. <https://www.bbc.com/news/articles/cm242380133o> (käyty 11.11.2024).

CNN (Cable News Network) 24.9.2024. *Israeli strikes cause deadliest day in Lebanon in nearly 2 decades. Here’s what we know.* <https://edition.cnn.com/2024/09/24/middleeast/israel-strikes-lebanon-hezbollah-explainer-intl-hnk/> (käyty 15.11.2024).

CNN/Marsden, Oliver 11.10.2024. *Her employer promised to return with supplies but never came back. She is one of hundreds of migrant workers trapped in Lebanon.* <https://edition.cnn.com/interactive/asequals/kafala-system-migrants-lebanon-war-as-equals-intl-cmd/> (käyty 28.10.2024).

DW (Deutche Welle) 6.11.2024. *Israel, Hezbollah evacuation orders: '45 minutes to leave'.* <https://www.dw.com/en/israel-hezbollah-evacuation-orders-warnings-in-lebanon-criticized-v2/a-70698769> (käyty 7.11.2024).

FAO (Food and Agriculture Organization of the United Nations) & WFP (World Food Programme) 31.10.2024. *Hunger Hotspots - FAO–WFP early warnings on acute food insecurity: November 2024 to May 2025 outlook,* s. 1,2, 18-19. <https://openknowledge.fao.org/items/21824350-cfc8-4ac6-87ef-ce925df137e3> (käyty 8.11.2024).

Freedom House 2024. *Freedom in the World 2024 – Lebanon.* <https://freedomhouse.org/country/lebanon/freedom-world/2024> (käyty 11.11.2024).

Health Cluster/WHO (World Health Organization) 4.11.2024. *Lebanon Health Sector Emergency Situation Report - Issue #4 October 28, 2024.* Saatavilla: <https://reliefweb.int/report/lebanon/lebanon-health-sector-emergency-situation-report-issue-4-october-28-2024> (käyty 5.11.2024).

HRW (Human Rights Watch) 30.10.2024. *Lebanon: Israeli Attacks on Medics Apparent War Crimes*. <https://www.hrw.org/news/2024/10/30/lebanon-israeli-attacks-medics-apparent-war-crimes> (käyty 1.11.2024).

IFRC (The International Federation of Red Cross and Red Crescent Societies) 1.11.2024. *FLASH UPDATE Middle East crisis| MENA,* s. 2, 3. Saatavilla: <https://reliefweb.int/report/lebanon/middle-east-crisis-mena-mdrs5002-flash-update-3-01-november-2024> (käyty 5.11.2024).

IOM (International Organization for Migration) 31.10.2024. *Lebanon - Mobility Snapshot - Round 58 - 31-10-2024*, s. 2. <https://dtm.iom.int/reports/lebanon-mobility-snapshot-round-58-31-10-2024> (käyty 6.11.2024).

IRC (International Rescue Committee) 16.10.2024. *Lebanon: As the conflict continues to escalate and humanitarian needs rise, the IRC urgently calls for an immediate ceasefire to protect civilians.* <https://www.rescue.org/eu/press-release/lebanon-conflict-continues-escalate-and-humanitarian-needs-rise-irc-urgently-calls> (käyty 1.11.2024).

Al Jazeera

19.10.2024. *How Israel is trying to generate civil strife in Lebanon.* <https://www.aljazeera.com/features/2024/10/19/how-israel-is-trying-to-generate-civil-strife-in-lebanon> (käyty 28.10.2024).

17.10.2024. *As Israel bombs Lebanon, Lebanese police try to expel Syrian refugees*. <https://www.aljazeera.com/features/2024/10/17/as-israel-bombs-lebanon-syrians-are-coerced-into-leaving> (käyty 2.10.2024).

18.9.2024. *The history of conflict between Hezbollah and Israel.* <https://www.aljazeera.com/news/2024/9/18/hezbollah-and-israel-a-timeline-of-conflict> (käyty 15.11.2024).

L’Orient Today

9.11.2024. *Hezbollah fighters pledge loyalty to Naim Qassem.* <https://today.lorientlejour.com/article/1434923/hezbollah-fighters-pledge-loyalty-to-naim-qassem.html> (käyty 11.11.2024).

21.10.2024. *French Minister of the Armed Forces expressed concerns about a potential civil war in Lebanon.* <https://today.lorientlejour.com/article/1432331/french-minister-of-the-armed-forces-expressed-concerns-about-a-potential-civil-war-in-lebanon.html> (käyty 28.10.2024).

Los Angeles Times/Bulos, Nabil 18.10.2024. *Fears of sectarian tensions rise in Lebanon as Israel expands strikes.* <https://www.latimes.com/world-nation/story/2024-10-18/fears-of-sectarian-tensions-rise-in-lebanon-as-israel-expands-strikes> (käyty 28.10.2024).

Al-Monitor 29.10.2024. *What Naim Qassem's ascension as Hezbollah leader means for Iran, Lebanon.* <https://www.al-monitor.com/originals/2024/10/what-naim-qassems-ascension-hezbollah-leader-means-iran-lebanon> (käyty 11.11.2024).

MOPH (Ministry of Public Health of the Republic of Lebanon)

14.11.2024. *3,386 Martyrs and 14,417 Wounded since the Start of the Aggression, and Yesterday’s Toll was 21 Martyrs and 73 Wounded.* <https://www.moph.gov.lb/en/Pages/127/76324/#/en/Pages/127/76901/3-386-martyrs-and-14-417-wounded-since-the-start-of-the-aggression-and-yesterdays-toll-was-21-martyr> (käyty 15.11.2024).

2.11.2024. *2,968 Martyrs and 13,319 Wounded since the Start of the Aggression, and Yesterday’s Toll was 71 Martyrs and 169 Wounded.* <https://www.moph.gov.lb/en/Pages/127/76324/#/en/Pages/127/76461/2-968-martyrs-and-13-319-wounded-since-the-start-of-the-aggression-and-yesterdays-toll-was-71-martyr> (käyty 4.11.2024).

New Arab 22.10.2024. *Like in Gaza, Israel is now repeating its systematic destruction of hospitals in Lebanon.* <https://www.newarab.com/features/israels-attacks-lebanese-hospitals-mirror-gazas-destruction> (käyty 1.11.2024).

NNA (National News Agency) 5.11.2024. *Israeli enemy’s military operations wreak havoc on Southern Lebanon, destroying over 37 towns and 40,000 housing units.* <https://www.nna-leb.gov.lb/en/security-law/736177/israeli-enemy-s-military-operations-wreak-havoc-on> (käyty 7.11.2024).

OCHA (United Nations Office for the Coordination of Humanitarian Affairs)

6.11.2024. *Lebanon: Flash Update #41 – Escalation of hostilities in Lebanon, as of 4 November 2024*, s. 2. Saatavilla: <https://reliefweb.int/report/lebanon/lebanon-flash-update-41-escalation-hostilities-lebanon-4-november-2024> (käyty 7.11.2024).

2.11.2024. *Lebanon: Flash Update #40 - Escalation of hostilities in Lebanon, as of 31 October 2024,* s.2. Saatavilla: <https://reliefweb.int/report/lebanon/lebanon-flash-update-40-escalation-hostilities-lebanon-31-october-2024> (käyty 4.11.2024).

1.11.2024. *Lebanon: Conflict Intensity, October 2023 - 31 October 2024.* <https://www.unocha.org/publications/map/lebanon/lebanon-conflict-intensity-october-2023-31-october-2024> (käyty 6.11.2024).

2024. *Lebanon.* <https://www.unocha.org/lebanon> (käyty 23.10.2024).

Politico/Dettmer, Jamie 28.10.2024. *While war continues, Lebanon is trapped.* <https://www.politico.eu/article/opinion-lebanon-war-middle-east-israel-palestine-foreign-affairs-beirut/> (käyty 28.10.2024).

Reuters 7.11.2024. *Israel strikes on Lebanon kill 40 people around Baalbek, health ministry says.* <https://www.reuters.com/world/middle-east/lebanese-rescuers-scour-site-israeli-strike-south-beirut-that-killed-20-2024-11-06/> (käyty 7.11.2024).

Reuters/Azhari, Timour 15.10.2024. *Mass displacement in Lebanon war revives spectre of sectarian strife.* <https://www.reuters.com/world/middle-east/mass-displacement-lebanon-war-revives-spectre-sectarian-strife-2024-10-15/> (käyty 28.10.2024).

Syria Direct 11.10.2024. *‘The world has failed us twice’: The Syrians left behind in Lebanon.* <https://syriadirect.org/the-world-has-failed-us-twice-the-syrians-left-behind-in-lebanon/> (käyty 29.10.2024).

The Fuller Project 16.10.2024. *‘Nowhere Is Safe’ – The Migrant Domestic Workers Abandoned In Lebanon.* <https://fullerproject.org/story/nowhere-is-safe-the-migrant-domestic-workers-abandoned-in-lebanon/> (käyty 28.10.2024).

The New Humanitarian

2.10.2024. *Israel’s Lebanon assault: A double suffering for Syrian refugees.* <https://www.thenewhumanitarian.org/news-feature/2024/10/02/israel-lebanon-assault-double-suffering-syria-refugees> (käyty 29.10.2024).

26.9.2024. *Lebanon’s migrant workers left stranded and homeless by Israeli attacks*. <https://www.thenewhumanitarian.org/news-feature/2024/09/26/lebanons-migrant-workers-left-stranded-homeless-israeli-attacks> (käyty 28.10.2024).

The New York Times

28.9.2024. *Hassan Nasrallah, Who Led Hezbollah for Decades, Killed at 64.* <https://www.nytimes.com/2024/09/28/world/middleeast/hassan-nasrallah-hezbollah-dead.html> (käyty 11.11.2024).

25.9.2024. *Lebanon’s Growing Civilian Death Toll Includes Children and Rescue Workers*. <https://www.nytimes.com/2024/09/25/world/middleeast/lebanon-civilian-death-toll-israel.html> (käyty 15.11.2024).

UNDP (United Nations Development Porgramme) 23.10.2024. *Economic and Social Consequences of the Escalating Hostilities in Lebanon - October 2024 - Rapid Appraisal.* <https://www.undp.org/lebanon/publications/economic-and-social-consequences-escalating-hostilities-lebanon-october-2024-rapid-appraisal> (käyty 11.1.2024).

UNFPA (United Nations Population Fund)

30.10.2024. *Mass displacement of pregnant women requires mobilization of maternal health services in Lebanon, Syria.* <https://www.unfpa.org/news/mass-displacement-pregnant-women-requires-mobilization-maternal-health-services-lebanon-syria> (käyty 7.11.2024).

23.10.2024. *Lebanon Situation Report #2 – October 2024.* Saatavilla: <https://reliefweb.int/report/lebanon/lebanon-situation-report-2-october-2024> (käyty 21.10.2024).

UNHCR (United Nations Refugee Agency)

5.11.2024. *UNHCR Lebanon Protection Brief, October 2024*, s. 2. <https://reporting.unhcr.org/lebanon-protection-brief> (käyty 6.11.2024).

2.11. *UNHCR Lebanon Emergency Flash Update (1 November 2024,* s.1. Saatavilla: <https://reliefweb.int/report/lebanon/unhcr-lebanon-emergency-flash-update-1-november-2024> (käyty 11.11.2024).

UNICEF (United Nations International Children's Emergency Fund) 31.10.2024. *War in Lebanon inflicting devastating physical and emotional impacts on children - Statement by UNICEF Executive Director Catherine Russell*. <https://www.unicef.org/press-releases/war-lebanon-inflicting-devastating-physical-and-emotional-impacts-children> (käyty 7.11.2024).

WFP (World Food Programme)

5.11.2024. *WFP Lebanon Emergency Response: External Situation Report 6 - 31 October 2024*. Saatavilla: <https://reliefweb.int/report/lebanon/wfp-lebanon-emergency-response-external-situation-report-6-31-october-2024> (käyty 6.11.2024).

29.10.2024. *WFP RAM | Food Security Analysis - Lebanon Market Monitor, September 2024*, s. 14. Saatavilla: <https://reliefweb.int/report/lebanon/wfp-ram-food-security-analysis-lebanon-market-monitor-september-2024> (käyty 8.11.2024).

Worldometer 31.10.2024. *Lebanon Population (live).* <https://www.worldometers.info/world-population/lebanon-population/> (käyty 31.10.2024).

Tietoja vastauksesta

Maahanmuuttoviraston maatietopalvelun kyselyvastaus on laadittu noudattaen Euroopan unionin yhteisiä suuntaviivoja lähtömaatiedon tuottamisesta (2008). Vastaus perustuu huolellisesti valittuihin lähteisiin, joista kaikki on listattu vastauksen lähdeluetteloon. Ilmeisiä ja kiistattomia tosiasioita lukuun ottamatta kaikki esitetty tieto on tarkastettu useammasta lähteestä, ellei muuta erikseen mainita. Vastauksessa esitetyt tiedot on hankittu, arvioitu ja käsitelty huolellisesti, vastausajan ollessa rajattu. Vastaus ei kuitenkaan pyri olemaan kaikenkattava, eikä sitä tule pitää yksinään minkään oleskeluluvan, pakolaisaseman tai turvapaikkahakemuksen perusteena. Vaikka jotain tapahtumaa, henkilöä tai organisaatiota ei olisi mainittu vastauksessa, se ei tarkoita, etteikö kyseistä tapahtumaa olisi tapahtunut tai kyseistä henkilöä tai organisaatiota olisi olemassa. Vastaus ei välttämättä edusta Maahanmuuttoviraston virallista kantaa, eikä se ole poliittinen kannanotto tai oikeudellinen arvio.

Information on the response

This response has been compiled by the Country Information Service of the Finnish Immigration Service in accordance with the common EU guidelines for processing country of origin information (2008). The response is based on carefully selected sources of information. All sources used are referenced. With the exception of obvious and indisputable facts, all information presented has been cross-checked from several sources unless stated otherwise. The information provided in the response has been obtained, evaluated and processed carefully within the limited time frame given. However, the response does not aim to be exhaustive, and it should not be considered conclusive as to the merit of any particular claim to a residence permit, refugee status or asylum. Even if a certain event, person or organization is not mentioned in the response, this does not mean that the event has not taken place or that the person or organization does not exist. The response does not necessarily reflect the opinion of the Finnish Immigration Service, and it is not a political statement or a judicial evaluation.

1. Israelin ja Hizbollahin välinen konflikti kiihtyi lokakuussa 2023 Hamasin iskettyä Israeliin 7.10., minkä jälkeen Israel aloitti iskut Gazassa. Hizbollah on ilmoittanut tukevansa Hamasia ja palestiinalaisia. Tilanne Libanonissa eskaloitui 23.9.2024, jolloin Israelin ilmaiskuissa kuoli yhden päivän aikana yli 500 henkilöä. Syyskuusta 2024 lähtien Israel on laajentanut iskujaan Libanonissa, ja 1.10. Israel aloitti myös maahyökkäyksen Libanoniin. Israel on sanonut iskevänsä Libanonissa Hizbollahin infrastruktuuriin ja taistelijoihin. Israelin iskuissa on kuitenkin kuollut lukuisia siviilejä ja niistä suuri osa on kohdistunut siviili-infrastruktuuriin, kuten asuintaloihin. Iskuja on tehty myös alueille, joilla ei perinteisesti ole Hizbollahin läsnäoloa tai kannatusta. (Al Jazeera 18.9.2024, CNN 24.9.2024, The New York Times 25.9.2024, Al Jazeera 19.10.2024, AP 4.11.2024). [↑](#footnote-ref-1)
2. UNHCR 5.11.2024, s. 2. [↑](#footnote-ref-2)
3. OCHA 2024. [↑](#footnote-ref-3)
4. <https://www.unocha.org/publications/map/lebanon/lebanon-conflict-intensity-october-2023-31-october-2024> (OCHA 1.11.2024). [↑](#footnote-ref-4)
5. OCHA 1.11.2024. [↑](#footnote-ref-5)
6. <https://acleddata.com/2024/10/10/situation-update-israel-hezbollah-conflict/> (ACLED 6.11.2024). [↑](#footnote-ref-6)
7. ACLED 6.11.2024. [↑](#footnote-ref-7)
8. Libanonin terveysministeriö ei erottele ilmoittamissaan luvuissa siviilejä ja Hizbollahin taistelijoita (AP 4.11.2024). [↑](#footnote-ref-8)
9. MOPH 2.11.2024. [↑](#footnote-ref-9)
10. IFRC 1.11.2024, s. 2. [↑](#footnote-ref-10)
11. NNA 5.11.2024. [↑](#footnote-ref-11)
12. OCHA 2.11.2024. [↑](#footnote-ref-12)
13. Libanonin väkiluku on noin 5,8 miljoonaa (Worldometer 31.10.2024). [↑](#footnote-ref-13)
14. IFRC 1.11.2024, s. 3. [↑](#footnote-ref-14)
15. UNHCR 2.11.2024, s. 1. [↑](#footnote-ref-15)
16. WFP 5.11.2024. [↑](#footnote-ref-16)
17. OCHA 2.11.2024. [↑](#footnote-ref-17)
18. IOM 31.10.2024. [↑](#footnote-ref-18)
19. Ilmoitettu muodossa maakunta/kaupunki [↑](#footnote-ref-19)
20. IOM 31.10.2024. [↑](#footnote-ref-20)
21. OCHA 2.11.2024, s.2. [↑](#footnote-ref-21)
22. DW 6.11.2024. [↑](#footnote-ref-22)
23. AP 11.10.2024. [↑](#footnote-ref-23)
24. Viimeisimmät luvut 13.11. 3386 kuollutta, joista miehiä 2382, naisia 658, ja lapsia 220. 14 417 haavoittunutta, joista miehiä 11 223, naisia 2586, ja lapsia 1297 (MOPH 14.11.2024). [↑](#footnote-ref-24)
25. OCHA 6.11.2024, s. 2. [↑](#footnote-ref-25)
26. Reuters 7.11.2024. [↑](#footnote-ref-26)
27. OCHA 6.11.2024, s. 2. [↑](#footnote-ref-27)
28. IRC 16.10.2024. [↑](#footnote-ref-28)
29. OCHA 2.11.2024. [↑](#footnote-ref-29)
30. Al Jazeera 17.10.2024. [↑](#footnote-ref-30)
31. OCHA 2024. [↑](#footnote-ref-31)
32. UNFPA 30.10.2024. [↑](#footnote-ref-32)
33. UNICEF 31.10.2024. [↑](#footnote-ref-33)
34. The New Humanitarian 2.10.2024. [↑](#footnote-ref-34)
35. Syria Direct 11.10.2024. [↑](#footnote-ref-35)
36. Al Jazeera 17.10.2024. [↑](#footnote-ref-36)
37. Järjestelmä, jota käytetään Libanonissa, Jordaniassa ja monissa Persianlahden maissa. Kafala-järjestelmä sitoo työntekijän työnantajaansa, ja samalla tämä luopuu oikeuksistaan ja itsenäisyydestään. Työnantaja ottaa haltuunsa työntekijän passin, maan työsuojelulainsäädäntö ei päde työntekijään, ja vaikka työntekijä voidaan erottaa, tämä ei voi koskaan irtisanoutua. Vuonna 2021 UN Women arvioi, että ”76 prosenttia kaikista siirtotyöläisistä ja 99 prosenttia kotitaloustyöntekijöistä” Libanonissa oli naisia (CNN 11.10.2024). [↑](#footnote-ref-37)
38. CNN 11.10.2024. [↑](#footnote-ref-38)
39. The Fuller Project 16.10.2024. [↑](#footnote-ref-39)
40. CNN 11.10.2024. [↑](#footnote-ref-40)
41. The New Humanitarian 26.9.2024. [↑](#footnote-ref-41)
42. OCHA 2.11.2024. [↑](#footnote-ref-42)
43. The New Humanitarian 2.10.2024. [↑](#footnote-ref-43)
44. UNDP 23.10.2024. [↑](#footnote-ref-44)
45. WFP 5.11.2024. [↑](#footnote-ref-45)
46. The New Humanitarian 2.10.2024. [↑](#footnote-ref-46)
47. WFP 29.10.2024, s. 14. [↑](#footnote-ref-47)
48. WFP 5.11.2024. [↑](#footnote-ref-48)
49. Integrated Food Security Phase Classification (FAO & WFO 31.10.2024, s. 1). [↑](#footnote-ref-49)
50. IPC-vaiheeseen 3 (kriisi) kuuluvat taloudet, joiden ruoankulutuksessa on puutteita, jotka näyttäytyvät korkeana tai tavanomaista korkeampana akuuttina aliravitsemuksena tai, jotka pystyvät tyydyttämään vähimmäistarpeet juuri ja juuri, mutta vain kuluttamalla välttämättömään toimeentuloon tarkoitettuja varoja tai kriisistä selviytymiseen tähtäävien strategioiden avulla (FAO & WFO 31.10.2024, s. 2). [↑](#footnote-ref-50)
51. IPC-vaiheeseen 4 (hätätilanne) kuuluvat taloudet, joiden ruoankulutuksessa on todella suuria puutteita, jotka näkyvät erittäin korkeana akuuttina aliravitsemuksena ja ylikuolleisuutena tai, jotka pystyvät lieventämään suurta elintarvikevajetta, mutta vain käyttämällä hätätoimeentulostrategioita ja omaisuuden realisointia (FAO & WFO 31.10.2024, s. 2). [↑](#footnote-ref-51)
52. FAO & WFP 31.10.2024, s.18–19. [↑](#footnote-ref-52)
53. OCHA 2024. [↑](#footnote-ref-53)
54. OCHA 2.11.2024. [↑](#footnote-ref-54)
55. UNFPA 23.10.2024. [↑](#footnote-ref-55)
56. MOPH 2.11.2024. [↑](#footnote-ref-56)
57. OCHA 2.11.2024. [↑](#footnote-ref-57)
58. Health Cluster/WHO 4.11.2024. [↑](#footnote-ref-58)
59. New Arab 22.10.2024. [↑](#footnote-ref-59)
60. New Arab 22.10.2024. [↑](#footnote-ref-60)
61. HRW 30.10.2024. [↑](#footnote-ref-61)
62. HRW 30.10.2024. [↑](#footnote-ref-62)
63. AP 6.10.2024. [↑](#footnote-ref-63)
64. OCHA 2.11.2024, s. 2. [↑](#footnote-ref-64)
65. Freedom House 2024. [↑](#footnote-ref-65)
66. The New York Times 28.9.2024. [↑](#footnote-ref-66)
67. BBC 23.10.2024. [↑](#footnote-ref-67)
68. Al-Monitor 29.10.2024. [↑](#footnote-ref-68)
69. L’Orient Today 9.11.2024. [↑](#footnote-ref-69)
70. Reuters 15.10.2024. [↑](#footnote-ref-70)
71. Los Angeles Times 18.10.2024. [↑](#footnote-ref-71)
72. Al Jazeera 19.10.2024. [↑](#footnote-ref-72)
73. Reuters 15.10.2024. [↑](#footnote-ref-73)
74. Al Jazeera 19.10.2024. [↑](#footnote-ref-74)
75. Reuters 15.10.2024. [↑](#footnote-ref-75)
76. Politico 28.10.2024. [↑](#footnote-ref-76)
77. L’Orient Today 21.10.2024. [↑](#footnote-ref-77)